text: Gratis busser i Hedensted
  10 marts 2014 kl. 14.27
  Skolebusser skal ikke kun være for skoleelever. Nu vil Hedensted Kommune gøre det gratis for alle at køre med bussen.
  Kommunen vil gøre det gratis fra næste år.
  Anledningen er, at Midttrafik indfører rejsekortet, og udgiften til at installere rejsekort-teknikken i den enkelte bus overstiger den billetindtægt, kommunen forventer.
  De gratis busser kræver dog en lovændring, fordi skolebusserne kun må køre med folkeskole-elever og må ikke tage andre passagerer med.
  - Det vil vi have lavet om på, og vi presser derfor på for at få ændret lovgivningen. Det giver absolut ingen mening at have busser med ledige pladser kørende rundt i kommunen, siger borgmester Kirsten Terkilsen.
  - Skolebusserne kører under alle omstændigheder igennem stort set alle lokalområder i hverdagene, så det er fuldstændig oplagt, at voksne, der har behov for transport, kan tage med, siger Kirsten Terkilsen
  